Dudich Endre

A megismerés útvesztője

Kalandozás a filozofálás történetében

IV. Kitekintés kultúrkörünkön  kívülre

IV/2  A királyfi négy bánata:

                                                                             Buddha belső bizonyossága

„Fogadd el, amit megmagyaráztam,

és ne foglalkozz azzal,

amit nem magyaráztam meg.”

(Gautama Sziddharta, a Buddha)

A májusi holdtölte éjszakája

A Himalája lábánál, a szent Gangesz folyótól északra terült el a szakják királysága. Kr.e.560-ban a király, Szudhodana első felesége, Mahajáma, gyermeket várt. (A monda szerint egy fehér elefánt termékenyítette meg.) Népének szokását követve elindult, hogy szülei házában szüljön. Estére kelve kíséretével együtt megállt Lumbininél, egy dús-virágú ligetben. Ott azonban elérkezett az órája, és a teliholdnál fiút szült.

Másnap nem mentek tovább, hanem visszatértek a királyi apához Kapilavasztuba. A gyermek a Sziddharta, „célbaért, beteljesedett vágy” nevet kapta. Édesanyja a szülés után egy héttel meghalt; húga, Padzsapati, aki szintén a király felesége volt, gondoskodott a fiúcskáról.

A bölcs Kaladéva, másik nevén Aszita, megjövendölte, hogy a királyfira fényes jövő vár. Vagy a Világ Ura lesz, vagy pedig a Világ Megvilágosítója. Ezt nyolc további bölcs bráhmin is megerősítette, „test-jóslással”. Egyikük azonban, Kondanna, nem kevesebb, mint 32 paraméter vizsgálata alapján egyértelműen a második lehetőség mellett foglalt állást, és el is vonult a világból, hogy remeteként várja ki a Megvilágosító felnőtté érését.

A királyt érthetően aggasztotta a jóslat. A hét megmaradt bölcs bráhmin szakvéleménye szerint a trónörökös akkor választja a második utat, a megvilágosodás keresését, ha meglát Négy Jelet. Ezek pedig a következők: egy öregember, egy beteg ember, egy halott, és egy vándor aszkéta. Az utódját féltő apa érthetően mindent elkövetett, hogy erre ne kerülhessen sor.

Az „aranyos bőrű”, kékszemű fiú szépen növekedett. Testi, szellemi és lelki tulajdonságaival egyaránt kitűnt társai közül. A király korán meg is házasította, és az ifjú asszony, Jaszodára, hamarosan várandós lett.

A királyfi négy bánata

A király minden igyekezete és furfangja ellenére a jóslatban szereplő négy „jel” bekövetkezett. A királyfi négy alkalommal kilovagolt, hű kocsihajtója és bizalmasa, Csanna kíséretében, és talál-kozott az emberi nyomorúsággal, szenvedéssel: először egy roskatag aggastyánnal, másodszor egy elhagyott beteggel, harmadszor pedig egy halottat kísérő gyászmenettel. Végül a negyedik alkalommal egy borotvált fejű, sárga ruhás, kezében koldus-csészét tartó szaddhuval, „szent emberrel” találkozott, aki derűs arccal járta véget nem érő vándorútját.

Az öregség, a betegség, a halál és az ezektől való megszabadulás gyötrő vágya lett a királyfi négy bánata.

Huszonkilenc éves volt ekkor. Nem segített rajta se szórakozás, se testgyakorlás. Lelkiállapotát még csak súlyosbította, hogy fia született, Rahula. A hagyomány szerint az „örömhír” hallatára így kiáltott fel: „Eggyel több béklyó!”

Még azon az éjszakén búcsú nélkül elhagyta a királyi palotát, alvó feleségét és újszülött fiát, aki-nek még az arcát se látta.

A palotától a Középső Ösvényig

Átkelve a határfolyón, a királyfi levetette díszes ruháját, lerakta ékszereit, kardjával levágta hosszú, gondosan ápolt kékesfekete haját, és sárga csuhát öltött. Mindent Csannára bízott, hogy vigye haza a királynak. Végül búcsút vett paripájától. (A legenda szerint a hűséges állat később elpusztult bánatában.)

Sziddharta Magadhában kezdte meg vándorútját. Rövidesen rátalált Kondannára, aki a jövendölés óta türelmesen várt rá, és négy másik „keresővel” élt együtt.Most már hatan indultak el, hogy megfelelő gurut, lelki vezetőt keressenek.

Először Alarát, a  „semmi-ség állapotának” tanítóját választották, majd Uddaka Ranaputtát, aki a „se érzékelés, se nem-érzékelés” tanát hirdette. Gautama azonban végül egyikkel sem volt megelégedve. Így aztán lelki vezető nélkül telepedtek meg Uruvela mellett, remetekunyhókat építettek, és a maguk erejéből keresték tdovább a megvilágosodás útját.

Életmódjuk egyre szélsőségesebb testi és lelki öönsanyargatásba torkollott. A hatodik esztendő végén Sziddharta szervezete nem bírta tovább: összeroppant és eszméletét vesztette. Egy pásztor találta meg a félholt fiatalembert. Magához vette és felápolta.

Megerősödvén, Sziddharta visszatért öt társához. Azok azonban nem vállaltak vele tovább közösségeeet, megbotránkozva azon, hogy felhagyott az önsanyargatással.  Gautama teljesen egyedül maradt, csakis önmagára utalva. Lassanként kidolgozta a „középső ösvény” (prózaibban: az arany középút) elméletét és gyakorlatát.

„Két végletet kell elkerülnie annak, aki lemond a világról. Az egyik a szenvedélyekkel kapcsolatos dolgok gyakorlása, különösképpen az érzékiségé.Ez alacsonyrendű, civilizálatlan, méltatlan és haszontalan; csak a világias gondolkodásúaknak való. A másik véglet az önsanyargatás gyakorlata, amely fájdalmas, megalázó és szintén haszontalan.”

Ugyanis az egyik gátolja a lelki fejlődést, a másik pedig gyengíti az értelmet.

Egy szép napon, midőn egy banjan-fa alatt ülve elmélkedett, amely ősdők    óta (animista módon) szentnek számított, egy asszony jött a fához, hogy szertartásos módon elkészített tejberizst áldozzon a (brahmanista) isteneknek hálaadásul, mivel fia született. Gautama átvette az áldozati adományt, megértve, hogy elérkezett a felébredés, a megvilágosodás napja. A legenda szerint ezt csodás jelek is megerősítették.

Este egy bodhi fa alatt telepedett le. Az ugyancsak szentnek tartott kusza fű nyalábjaiból készített szőnyegen, lótuszülésben (padmászana) ült, arccal keletnek fordulva.

Felébredés a fügefa alatt

Hét teljes napig volt elváltozott tudatállapotban, transzban, Ennek az elbeszélések szerint négy

 szakasza volt.

1.A démoni kísértések szakasza, amelyben az ördög (Mara) csábításainak kellett ellenállnia. 

2. Korábbi életei „újraélésének” extatikus („magán kívüli”) szakasza.

3.Az újjászületések oksági láncolatának megértése, a megszakítása lehetőségének felfogása.

4.E felismerés megélése maga a felébredés, a megszabadulással azonos megvilágosodás.

Ez a májusi telihold éjjelén következett be, a szent fügefa (Ficus religiosa) tövében. Napkeltekor Sziddharta, most már a Felébredt, a Buddha, visszatért korábbi, mindennapi, „normális” tudatállapotába. 35 éves volt ekkor.

Forogni kezd a Tan Kereke

Két kereskedő tévedt arra. Mézzel kevert lisztet ajánlottak fel a Buddhának. Ők lettek az első világi tanítványai. 

A Buddha szerette volna megosztani nagy felismerését két volt mesterével, de azok már nem voltak az élők sorában. Így aztán elindult megkeresni volt remete-társait. Meg is találta őket a Varanaszi (a mai Benáresz) melletti Iszipatanában, a Gazella-ligetben. Azok, eredeti feltett szándékuk ellenére szívesen és nagy tisztelettel fogadták, mert tekintélyt parancsoló megjelenése rendkívül erős benyomást tett rájuk.

Nekik tartotta első tanító beszédét. Ezt az eseményt a buddhista hagyomány úgy tartja számon, hogy „forogni kezdett a Tan kereke.”  (A fordítások eltérnek: másutt Tan helyett Törvélny vagy Igazság szerepe: Dharma, páli nyelven Dhamma.) A két gazella által közrefogott kerék így vált a buddhizmus (egyik) jelképévé.

Kondanna volt az első, aki felfogta az új tant.

A Buddha tanításának a kiinduló pontja a Négy Nemes Igazság (nemes = árja!), amelyek a szenvedés problematikájával foglalkoznak. Ezek közül a negyedik fogalmazza meg a Nemes Nyolcágú Ösvényről szóló tanítást. Ehhez további „végrehajtási utasítások” csatlakoznak, pl,. A Helyes Cselekvés öt előírása, a Tíz Tökéletesség, a Helyes Tudatosság Négy Tárgya, a Mehvilágosodás Hét Tényezője, és a Helyes Összpontosítás öt akadálya (2. melléklet), valamint a Tizenkét ok láncolatának bemutatása (3.melléklet). A Buddha nem ismerte el az emberi lélek önálló létét: az emberi tudat csak különböző tényezők összejátszásának múló eredménye, amely a halállal megszűnik, majd újra megjelenhet, mint a kialvó és újra fellobbanó láng. Világlélekről, istenről, Abszolútumról pedig egyáltalában nem beszélt.

„Az emberek és az istenek világában egyaránt csak egyetlen törvény van: hogy semmi se maradandó.”

Az elméleti okoskodást, spekulációt nem sokra becsülte és rendkívül bizalmatlan volt iránta, mivel eltérítheti az embert a lelki életmódtól. A filozófiai vitatkozásokkal szemben pedig határozottan türelmetlen volt. Magatartását igen jól példázza egyik tanítványának, Malunkjaputtának az esete, amelyet érdemes csaknem teljes terjedelmében idézni.

„Malunkjaputta elvont kérdésekkel ostromolta a Buddhát. Ő azonban lerázta ezeket, anélkül, hogy kielégítő választ adott volna rájuk.   Végül Malunkjaputta ultimátummal állt elő: ha nem kap megfelelő választ, elhagyja a rendet és visszatér a világi életbe. És aprólékosan megfogalmazta az őt gyötrő kérdéseket. Örökkévaló-e a világ, vagy sem? Véges, vagy végtelen? A lélek azonos-e a testtel, vagy ezhek különböznek egymástól? ...és így tovább....A Buddha mindenekelőtt megdorgálta Malunkjaputtát, amiért zsarolni próbálja őt. „Mondtam-e neked valaha, hogy jőjj, élj szent életet az én vezetésemmel, és akkor megmagyarázom neked ezeket a dolgokat?” És a következő példabeszédet mondta Malunkjaputtának. „Képzelj el egy embert, akit mérgezett nyíl 

talált el. Barátai és rokonai orvoshoz sietnek vele, a sebesült azonban ragaszkodik ahhoz, hogy mielőtt bármit tennének, derítsenek ki és mondjanak el neki mindent a méregről, a nyílvesszőről, az íjról, és az emberről, aki a nyilat kilőtte. Bizony,Malankjaputta, ez az ember meghalna, mielőtt bármit is megtudna ezekről a dolgokról. Ugyanez a helyzet az olyan emberrel, aki nem akar addig szent életet folytatni, amíg választ nem kap olyan kérdésekre, mint például hogy örök és végtelen-e a világmindenség...Ezek nem érdemi problémák. Bármi is lenne rájuk a válasz, az élet alapvető tényei változatlanok maradnak: születés, öregség, pusztulás, halál, bánat, fájdalom, gyász, és mindezek megszüntetése, amelyről kijelentettem, hogy lehetséges még ebben az életben. Ezért, Malunkjaputta, fogadd el, amit megmagyaráztam, és ne foglalkozz azzal, amit nem magyaráztam meg....Ugyanis amit nem tártam fel előtted, mindaz haszontalan a tiszta élet szempontjából, és nem segíti elő lelki fejlődésedet. Viszont feltártam előtted a boldogtalanság természetét, és azt hogy hogyan lehet leküzdeni: mert ezek a Nirvánához vezető igazságok.”

A brahmanizmusban Atman, a világlélek a kerékagy, amely mindent mozgat, amelyből minden küllő kiindul. A buddhizmus kerekének nyolc küllője, a nyolcágú ösvény, a kerékagy üres helyére, a Nirvánába torkollik.

Kaszt-mentes közösség

A Buddha követőinek száma meglepően gyorsan növekedett, A világi életről lemondó tanítványai mind egy szerzetesközösség, a szangha tagjai lettek, rendi és kasztbeli hovátartozásuktól függetlenül. Sőt: a Buddha befogadott a társadalmon kívül állónak számító „érinthetetleneket” (páriákat) is. Nem csoda, hogy a brahminok ezt súlyosan felforgatónak ítélték és még inkább rossznéven vették tőle, mint alapvetően isten-nélküli tanait.

A Szangha belső „Tízparancsolatát” a 4. melléklet mutatja be.

A Buddha a vándortanítók életét élt, és közösségének tagjai vele együtt rótták az utakat. Az esős évszhakban meghúzták magukat valahol. A közösség fennmaradását nagyban elősegítették a világi támogatók, köztük Magadha királya, Bimbiszára is. Ő egy bambuszligetet ajándékozott nekik, ahol aztán egy gazdag kereskedő hatvan házat építtetett a közösségnek. Ez lett az első buddhista kolostor (vihára).

Vándorlásai során a Buddha ellátogatott Kapilavasztuba is. E látogatás során apja, a király is világi támogató lett, egyik féltestvére, Nanda pedig, sőt a tulajdon fia, Rahula is belépett a szer-zetesek közé. Minthogy a fiú még kiskorú volt, ez az eset szolgáltatott okot arra a rendelkezésre, hogy ezután kiskorú gyermek csak apja vagy gyámja, házasember pedig csak a felesége hozzá-járulásával léphet be a szanghába.

A Buddha legkedvesebb tanítványa az egyik unokatestvére, Ananda lett. Állandó kísérője volt, öreg korában pedig támasza és ápolója.

A király halála után özvegye, a Buddha egykori nevelőanyja, Maha-pradzsapati is kérte felvételét a szerzetesközösségbe. Példáját később követte a Buddha elhagyott felesége, Jaszodára is.

Nők befogadásának a Buddha sokáig makacsul ellenállt. Végül Ananda állhatatos kérlelésének mégis engedett, jobb meggyőződése ellenére. (5. melléklet.) Hozzáfűzte azonban: „Minthogy, Ananda, a nők most felhagynak a háztartás vezetésével, hogy a Tan és a Fegyelem vezetése alatt otthontalan életet folytassanak, a Jó Tan nem marad fenn sokáig: mindössze ötszáz évig. Enélkül ezer évig is fennmaradt volna.”

Érdekes, hogy éppen ötszáz évvel később került sor az úgynevezhett Negyedik Gyűlésre, amelyen a buddhizmus Mahájana (a Nagy Szekér) változata megfogalmazódott, szélesre tárva a kaput sok minden előtt, ami a Buddha eredeti tanításától távol állt, sokak számára közérthető vallást hozva létre annak tisztán racionális erkölcsi tanításábl.

A közösség vezetésének megvoltak a maga nehézségei. A Buddha bhiksu-i, szerzetesei is csak gyarló emberek voltak. A helyzet odáig fajult, hogy egy alkalommal még gyilkosságot is kísélreltek meg a Buddha ellen. Egyszer pedig ő maga hagyta ott a közösséget és egy ideig újból a magányos remete életét élte. Keserűen jelentette ki: „Bolondokkal nem lehet együtt élni.”

A legenda szerint magányában egy elefánt volt hűséges társa és segítője. Végül azonban mégis visszatért, engedve a magatartásukat megbánt szerzetesek könyörgésének (akiktől közben a szponzorok megvonták az anyagi és erkölcsi támogatást egyaránt.)

Meg kellett küzdeniük a brahminok érthető, de ettől nem kevésbé kellemetlen ellenségeske-désével, sőt még egy jelentős konkurrenciával is.Ebben az időben élt és tanított ugyanis Mahavira („Nagy hős”), a ma is élő dzsainista vallás megalapítója, amely a „nem-ártást” (áhimsza) a leg-szélsőségesebben igyekszik megvalósítani.

Együttérzés és önmérséklet – avagy részvét és józan ész

Ezekkel a kifejezésekkel szokták jellemezni a Buddha erkölcsi tanítását, amelyet élete példájával támasztott alá. Ezt minden élőlényre vonatkoztatta.

A közösség tagjainak kötelességévé tette a tanítást. „Menjetek, szerzetesek, és tanítsátok az igazságot, amely dicsőséges az elején, a közepén és a végén egyaránt, minden létező javára. Vannak, akiknek a szemét nem homályosítja el por; tanítsátok őket: meg fogják érteni.”

Ennek során semmitől sem szabad visszarettenniük. A buddhista hagyomány erre azt az esetet idézi, amikor a Buddha szóban próbára tette egyik buzgó tanítványát, Punnát, hogy mit tenne, ha a szülőföldjére visszatérve derék honfitársai megvetnél, kigúnyolnák, bántalmaznák, sőt végül meg akarnák ölni. Ezt felelte: „Továbbra is azt hinném, hogy jó és rendes emberek, mivel megszabadí-tanak testemtől, ettől a rothadó dögtől.”

Számos történet szól arról, hogy a Buddha már gyermekkorától kezdve részvétet érzett és mutatott minden élőlény iránt.A szerzetesi közösségben ő maga is gondozta, ápolta a betegeket, és a többieket is erre buzdította: „Aki egy beteget ápol, engem ápol.”

Az önmérséklet, a mértékletesség közhelyszerű erkölcsi elvnek tűnik, de betartása, gyakorlása meglepően nehéznek bizonyult. Temperamentuma szerint minden ember hajlamos valamelyik irányban túlzásba esni, akár testi dolgokról van szó, akár lelkiekről. Ezért a Buddha törekedett mindenkit a saját természetének megfelelően irányítani, nagy tapasztalata és mély önismerete alapján.

Törekedett mértéket tartani a dícséretben és a feddésben egyaránt, valamint az önmagát és a tanítását ért bírálatokra való reagálásban is.

„Testvéreim, mért bosszankodtok és szomorkodtok, amikor az emberek bírálnak engem, a taní-tásomat, vagy a közösségünket? Az ilyen harag és kedvetlenség csak akadályozhat önmagatok legyőzésében. Ha felbosszant a bírálat, hogyan tudhatnátok helyesen felmérni, mennyi benne az igazság? Ha bírálnak, vizsgáljátok meg kritikus szemmel, amit mondanak, hogy kiderítsétek, mi-ben van igazuk, és miben nincs. Aztán ezt magyarázzátok meg és indokoljátok. Hasonlóképpen járjatok el akkor is, ha valaki elismerőleg szól rólam, a tanításomról vagy a közösségünkről. Ne örüljetek ennek túlságosan. Egyszerűen ismerjétek el, amit helyesen mondtak, és magyarázzátok is meg, hogy az miért helytálló. Ugyanis amikor az emberek dícsérnek enge, az általában lé-nyegtgelen dolgokra vonatkozik, a hétköznapi magatartásmódra, nem pedig az igazán fontos dolgokra.”

A karma tanítása értelmében mindenki felelős önmagáért, és önmaga építi a jövőjét. Nincs eleve biztonságot jelentő, üdvösséget hozó varázs-formula.

„Ha boldogan akarunk élni, éljünk gyűlölet nélkül a gyűlölködők között, éljümk egészségesen a betegek között, éljünk gondtalanul azok között, akiket gondok emésztenek.”

Ezekután magától értetődik, hogy a Buddha nem tűrt meg semmiféle személyi kultuszt. „Miért bámultok rám rajongó tekintettel? Ha valóban engem akartok látni, a tanításomat  nézzétek.”

Igazán nem rajta múlt, hogy idők múltával világrekordot jelentő személyi kultusz tárgya lett....

A láng kialszik

A Buddha negyvenöt éven át tanított és vezette a közössséget. Amikor érezte, hogy ereje fogytán van, így szólt Anandához: „Ananda, mit kíván még tőlem a közösség? A Törvény, amelyet taní-tottam, világos. Nincs semmi titok, amit ne fedtem volna fel. Semmit sem tartottam vissza magam-ba zárva. Öreg vagyok már, Ananda, elmúltam nyolcvan éves. Így hát mindegyiktek építsen ma-gának menedéket, egy saját szigetet. És ez a Törvény legyen és semmi más.”

A sors iróniája, hogy a Buddha halálának közvetlen oka egy bőséges ebéd volt. (Vita tárgya, hogy vaddisznópecsenye vagy – vegetariánus változatban – szarvasgomba ártott meg neki.)

Midőn halálát közeledni érezte, így szólt Anandához: „Megeshet, Ananda, hogy közületek néme-lyik úgy véli majd: a Mesternek vége, nincs többé tanítónk. Azonban nem ez a helyes felfogás, Ananda. A Törvény, amelyet megmagyaráztam és lefektettem nektek, az legyen eltávozásom után a tanítótok.”

Utolsó szavai ezek voltak: „Minden dolgok természetéhez tartozik, hogy formát öltenek és újra szétfoszlanak. Törekedjetek őszintén...”

A májusi telihold éjjelén lépett át a Nirvánába, megszakítva az újjászületések láncolatát.

Testét máglyára helyezték és királynak járó tiszteletadással égették el. El nem égett csontjait összeszedték és sztupákban helyezték el. Ezeket mindmáig becses ereklyeként tisztelikl

Az Ötszáz Szent Gyűlése és a Három Kosár

A Buddha búcsú-intelme ellenére hamarosan kitört a viszálykodás. Úgy látszott, a közösség teljesen széthullik.

Az uruvelai Kasszapa mentette meg a helyzetet. Úgy vélte, hogy a Buddha hiteles tanítgását mielőbb össze kell állítgani és írásba fektetni. Anandával együtt, Adzsa-taszattu király támogatásával naggyűlést („zsinatot”) hívott össze, amelyen ötszáz olyan szerzetes vehetett részt, akiről már úgy tudták, hogy „szent”, vagyis elérte a megvilágosodást.

A gyűlés hét hónapon át tanácskozott. Kasszapa elnöklete alatt állították össze páli nyelven a Buddha „hiteles” tanítását, a Tipitakát („Három Kosár”), szanszkritul Tripitaka.

--Az Első Kosár a Vinaja: „Fegyelem” vagy „Szabályzat”: a szerzetesi élet regulái.

--A Második Kosár a Szutrák: Buddha tanító-beszédeinek öt gyüjteménye. (Az ötödiknek része a sokat idézett Dhammapada).

--A Harmadik kosár az Abidhamma: hét metafizikai tanulmány. Ezek képezték a későbbi különböző buddhista iskolák kiindulópontját. Mindezek végleges leírására azonban csak jóval később került sor.

A buddhizmus történelmi fejlődését a 7. melléklet mutatja be. Ezt most nem részletezzük, mivel rendkívül szövevényes és szerteágazó téma. Mindössze annyit említünk még meg, hogy a

 megvilágosodás küszöbére jutott, de arról  mások szolgálatára szeretetből lemondott boddhiszattvák között hazánkfia is van: a magát székely-magyarnak valló Körösi Csoma Sándor.

Az ő emlékének szentelték a Mátra peremén a tari emléksztupát. Ezt 1992-ben maga a Dalai Láma („a Bölcseség Óceánja”) szentelte fel. Többek között ezeket mondotta:

 „Meggyőződésem, hogy elegendő alap áll rendelkezésünkre ahhoz, hogy a különböző vallások békésen éljenek egymás mellett. Beláthatjuk, hogy az alapvető tanításokat illetően minden világvallás ugyanazt az üzenetet közvetíti számunkra. Ez az üzenet pedig felszólítás a megbocsátásra, toleranciára,a békére, együttérzésre és szeretet-teljességre.”

                                                                                                                               1.  melléklet              

                                                        Szójegyzék

Abidhamma                                     a tanítás

Ahimszá                                          nem-ártás, nem-ölés

Ananda                                           öröm

Arhat                                               szent

Aviveka                                           tájékozatlanság

Bhagavat                                        magasztos, boldog

Bhiksu                                            szerzetes

Boddhiszattva                                a Felébredés várományosa

Bodhi                                              felébredés

Buddha                                           felébredt

Dharma                                          összetevő, alkotórész

Dhjána                                           a helyes elmélkedés

Jana                                               jármű, szekér

Kar                                                 tenni, cselekedni

Karma                                            a cselekvés következménye

Magadha                                        a mai Bihar állam területe

Magadhi                                         a Buddha által beszélt nyelv

Maitreja                                          az 5., még eljövendő Buddha

Mája                                               látszat, jelenségvilág

Moksa                                            megszabadulás

Nikája                                             gyűjtemény

Nirvána                                          kikalvás, kihúnyás

Páli                                                a buddhista szent iratok (egyik) nyelve

Pravrazsja                                     kilépés a világi életből

Sakjamúni                                     „a Sakja nemzetség bölcse”

Sakti                                              a női világprincipium, „istennő”

Szamszára                                   folyam, áramlás, lélekvándorlás

Szangha                                       (szerzetesi) közösség

Szankhja                                      szám, megszámolás, számbavéte

Szár                                              folyni

Sziddharta                                    a Célbaért

Szúnja                                          űr, képességiség (potencia)

Tantra                                         (szertartási) könyv

Tathágata                                     a Megérkezett,a  Tökéletes

Vazsra                                          gyémánt, villám

Vihára                                           kolostor, cella

Vinaja                                           életszabályok, Regula

Vizsnána                                      tudat

Zsina                                            a Győzedelmes

Zsivan-mukta                               elevenen megszabadult

-----------------------------------------------------------------------------------------------     

                                                                                                                                  2.melléklet

                                              A Négy Nemes Igazság

„Íme, szerzetesek, (1) a szenvedésre vonatkozó nemes igazság:

· a szülés szenvedés,

· az öregség szenvedés,

· a betegség szenvedés,

· a  halál szenvedés,

· együttlét valakivel, akit nem szeretünk: szenvedés,

· elválás valakitől, akit szeretünk: szenvedés,

· vágyunk nem-teljesülése: szenvedés,

· ragaszkodásunk öt tárgya: szenvedés.

„Íme, szerzetesek (2) a szenvedés eredetére vonatkozó nemes igazság:

                 -a szomjúság űz újjászületésből újjászületésbe:

                               --az élvezet szomja,

                               --a lét szomja,

                               --a mulandóság szomja.

„Íme, szerzetesek, (3)  a szenvedéstől való megszabadulásra vonatkozó nemes igazság:

    A szomj kioltása, a vágy teljes megsemmisítésével, a vágy elűzésével, a vágyról való lemondással, a vágytól való megszabadulással, nem hagyva neki semmi helyet.

Ime, szerzetesek, (4) a szenvedéstől való megszabaduláshoz vezető útra vonatkozó nemes igazság:               ez a Nemes Nyolcágú Ösvény, amelynek ágai:

                               --a helyes felfogás,

                               --a helyes gondolkodás,

                               --a helyes beszéd,

                               --a helyes cselekvés,

                               --a helyes életmód,

                               --a helyes alkalmazás,                 

                               --a helyes tudatosság,

                               --a helyes összpontosítás.”

Néhány továbbik részlet a „végrehajtási utasításból”:

                             A Helyes Cselekvés öt előírása

                             --az ölés tilalma és minden élőlény szeretésének parancsa,

                             --a lopás tilalma és a bőkezűség parancsa,

                             --a nemi visszaélések kerülése,

                             --az őszinteség és becsületesség,

                             --a részegítő italok és kábítószerek tilalma.

                            A Helyes Alkalmazás révén érhető el 

                            --az erkölcsi tisztaság,

                            --a lemondás,

                            --a bölcseség,                                                                                       8

                            --az energia,

                            --a türelem,

                            --a becsületesség,

                            --határozottság,

                            --a kedvesség,

                            --a lelki kiegyensúlyozottság.

                            A Helyes Tudatosság  négy tárgya:

                    a test, az érzelmek, az elme, a fogalmak.

Így teljesedik ki  a Megvilágosodás hét tényezője:

                          --a tudatosság,

                          --a Dhamma tanulmányozása,

                          --az energia,

                          --az elragadtatás,

                          --a  nyugalom,

                          --az elmélkedő összpontosítás,

                          --a lelki kiegyensúlyozottság.

A Helyes Összpontosítás  fegyelmezett elmélkedést igényel. Ehhez öt akadályt kell  elhárítani. Ezek:

                                --az érzékiség,

                                --a rosszakarat,

                                --a lustaság,

                                --az aggódás (szorongás),

                                --a kétkedés  (szkepticizmus).

                                                                                                     3.melléklet                              

                                          A Tizenkét Ok Elmélete 

                                --A nem-tudásból ered a képződmény

                                --a képződményből a megismerés,

                                --a megismerésből a név és a test,

                                --a névből és a testből a hat terület,

                                --a hat területből az érintkezés,

                                --az érintkezésből az érzékelés,

                                --az érzékelésből a szomj (a vágy),

                                --a szomjból ered a kötődés,

                                --a kötődésből a létezés,

                                --a létezésből a születés,

                                --a születésből az öregség, a halál, a szenvedés és a siránkozás, a gyötrelem, 

                                    a bánat és a kétségbeesés.

                                   Ez a szenvedés egész birodalmának eredete.”

                                                                                                                          4.melléklet

                                      A (szerzetesi) Közösség Tízparancsolata

                                   1.   Tartózkodj élőlény elpusztításától

2. Tartózkodj a lopástól.

3. Tartózkodj a bujálkodástól és minden tisztátalanságtól.

4. Tartózkodj a hazudozástól.

5. Tartózkodj az erjesztett, alkoholos és erős italoktól                 9

6. Tartózkodj a tiltott órákban való evéstől

7. Tartózkodj a táncoktól, énekektől és minden látványosságtól                                                                              

                                8.Tartózkodj attól, hogy virágfüzérekkel, illatszerekkel és kenőcsökkel szépítsd 

                                   magad

                                9.. Tartózkodj a megemelt vagy tágas fekhely vagy ülőhely használatától

10. Tartózkodj arany vagy ezüst elfogadásától

                                                                                                                           5.melléklet

                                                          A  Buddha  a  nőkről

Legkedvesebb tanítványa, Ananda azt kérdezte a Buddhától: --Mi lenne, uram, a helyes viselkedés nővel szemben?  – A Buddha így válaszolt: – Kerüld el még a látását is, Ananda! – De ha mégis meglátjuk, mit tegyünk, uram? – Ne szólj hozzá, Ananda! – De ha mégis szólunk hozzá, uram? – Akkor nagyon vigyázz magadra, Ananda! – De miért, uram? – A nők, Ananda, rosszakaratúak. A nők, Ananda, féltékenyek. A nők, Ananda, írigyek. A nők, Ananda, ostobák.

                                                                                                                            6.melléklet

                                                   A  Négy Szent  Zarándokhely

(1) Kapilavasztu, a Buddha születésének városa; (2) Bodh Gajá, a Buddha megvilágosodásának helye; (3) Sarnáth (Benáresz mellett): a Buddha első tanító beszédének helye; (4) Kuszinára, a Buddha halálának helye.












7.melléklet

A buddhizmus történeének időrendje

Kr.e.

560-480  Gautama Buddha élete

V. sz.       I. gyűlés Arádzsgrihánál

IV. sz.       II. gyűlés, Vaiszáliban

                 274-246    „Jámbor” Aszoka király uralkodása

                 250           a buddhizmus behatol Cejlonba

                 245           III. gyűlés, Pátali-putrában

           166-148    Milinda (Menandrosz) görög király uralkodása az Öt-víz (Pandzs-ab) országában        

                 Kr.u.

                  I. sz.   IV. gyűlés. A Mahájana (Nagy Szekér) születése

                                  A buddhizmus behatol Burmába, és megjelenik Kínában (Ming-ti császár)

                  78-110     Az ind-szittya (!) Kaniska király uralkodása     

                  335          Kínában engedélyezik a kínai alattvalók belépését buddhista kolostorokba

                  522          A buddhizmus koreai közvetítéssel behatol Japánba

                  VII.sz.     A Buddhizmus behatol Sziámba és Tibetbe    

.                                  kínai zarándokok Indiában

                                A Vadzsra (Tantra) Szekér születése

                  750        A Tantra-buddhizmus meghódítja Tibetet

                  XII.sz. Vége: Mioan Ejszi létrehozza Japánban a Zen iskolát

                  1193       Ikhtijar-ad-Din Mohammed Bakhtiar ostrommal beveszi Bihar fővárosát. Az

                                 indiai buddhizmus vége

XIII.sz. A Hinájana (Kis Szekér) buddhizmus meghódítja Kambodzsát. Angkor Vat

            Tibetben megszületik a Sárga Lámaizmus

XVI.sz.  A mongolok áttérnek Congkapa láma sárga lámaizmusára

1575    Az első Dalai Láma („Tengernyi bölcseség”)  Tibetben (Avalokitészvara 

              boddhiszattva megtesttesülése)

1871    V. gyűlés, Mandalajban (Burma)

1954    VI. gyűlés, Rangúnban

1955 május 2 3 a Buddha születésének 2.500. évfordulója

1959    a Dalai Láma a kínai uralom elől elmenekül Indiába

1989    a Dalai Láma északamerikai körútja

1990-es évek: Buddhista Főiskola Budapesten

              sztúpa a Mátra peremén és a Dunántúlon               

-----------------------------------------------------------------------------------------------------------

